Så sent som i dagene mellem jul og nytår blev en 17-årig dreng fra Nakskov idømt et år og seks måneders fængsel samt en betinget udvisning for et groft gaderøveri begået sammen med to medgerningsmænd på 17 og 19 år i Maribo.

Her blot en måned senere er den allerede gal igen, idet han på ny er tiltalt for et gaderøveri - denne gang i forening med en 16-årig dreng fra Nakskov.

Ved røveriet i Maribo blev tre andre unge mænd tvunget til at betale en dummebøde for at sælge narkotika på et forkert territorium.

Ved retssagen mellem jul og nytår fik den 17-årige den hårdeste straf, fordi det var hans tredje dom i løbet af 2017. Han blev også sendt direkte til afsoning af dommen.

Tiltalen i den nye sag ligner meget gaderøveriet i Maribo. Her er den 16- og den 17-årige tiltalt for ved trussel om vold at tvinge en ung mand fra banegården i Nakskov hen til Jyske Bank i Nygade, hvor han blev tvunget til at hæve 20.000 kroner og aflevere disse til de to røvere.

Der er altså tale om lige præcis den type kriminalitet, som har skabt så stor utryghed i Nakskov på det seneste, og begge de tiltalte har relationer til Satudarah.

Den 16-årige og den 17-årige er i øvrigt tidligere dømt for at begå vold i forening. De blev dømt for vidnevold i forening mod en 15-årig dreng på Nørrevold i Nakskov.